arnastofnun/IGC-2024 huggingface dataset:
Brotavilji Hönnu Birnu

Samkvæmt flóttamannasamningi Sameinuðu þjóðanna, sem Ísland hefur staðfest, má ekki refsa flóttafólki með fangavist fyrir fölsuð skilríki. Sem Ísland gerir samt. Höfum verið aðilar að samningnum í rúma hálfa öld og enn ekki lögfest þetta. Fyrirlítum eigin undirskriftir. Ísland er harðlega gagnrýnt fyrir tregðuna. Pia Prytz

PHIRI hjá Sameinuðu þjóðunum segir Ísland traðka á mannréttindum. Í nýju útlendingafrumvarpi Hönnu Birnu er samt ekki gert ráð fyrir því ákvæði. Vonandi verður hún senn eftirlýst hjá Interpol fyrir gróft brot gegn mannkyninu. Væri vel við hæfi, hún elskar að sparka í aumingja.
Hörmungar? Græðum-græðum!

Forsætisráðherra var ógeðslega kátur í sjónvarpinu yfir fréttum af spám um versnandi líf mannkyns á jörðinni næstu áratugi. Hamfarir og uppskerubrestur í þriðja heiminum skapa okkur tækifæri, sagði hann. Hér verður hægt að efla útflutning búvöru og sigla um íslausar norðurslóðir. Gaman, gaman, græðum, græðum. Sigmundi Davíð er sama, þótt mannkynið lendi í hörmungum. Er ekki að leysa þann vanda. Ímyndar sér í barnslegri græðgi, að við munum græða á eymd mannkyns. Græða heilt heimsmet. Blessað stríðið, sagði kerlingin einu sinni. Burtséð frá augljósu siðleysi, þá hugsar hann ekki, blaðrar bara í fákænsku.
Torskilið tungumál

Ég skil aldrei nein rök, sem Birgir Ármannsson og Jón Gunnarsson flytja og tæpast neitt af því, sem Bjarni Benediktsson flytur. Skil aldrei neitt af því, sem Sigmundur Davíð Gunnlaugsson segir, hvað þá Vigdís Hauksdóttir og Frosti Sigurjónsson. Sama að segja um Ögmund Jónasson og Árna Pál Árnason. Ekki skil ég nein rök, sem Ólafur Ragnar Grímsson flytur. Ekkert af þessu fólki talar tungumál, sem ég skil. Sumt af því talar Newspeak, þar sem orðin þýða öfugt. Og sumt er bara sjálfvirk froða af slembisamtengdum hugtökum. Skrítið er að búa í landi, þar sem pólitíkin er orðuð á óræðu tungumáli.
Skjaldborg

Frá Hofmannaflöt við Þingvelli um Eyfirðingaveg að Hlöðuvöllum.

Þetta er jeppaslóðin, sem yfirleitt er farin. Gamli Eyfirðingavegurinn lá að hluta norðar í landinu, sjá leiðina Eyfirðingaveg.

Förum frá Hofmannaföt til norðausturs fyrir vestan Mjóafell fremra. Síðan austur milli Mjóafells fremra að sunnanverðu og Mjóafells innra að norðanverðu. Gamli Eyfirðingavegurinn lá norðaustur með fremra fellinu, en við förum jeppaslóð austur að Söðulhólum og áfram að Tindaskaga. Þar beygir vegurinn norður með Tindaskaga að fjallaskálanum Skjaldborg við norðurenda skagans. Þaðan förum við austur að Skriðu og meðfram fjallinu norðaustur og austur að Hlöðuvöllum.

28,6 km

Árnessýsla

Jeppafært

Skrásetjari: Jónas Kristjánsson

Heimild: Kortavefur LH
Lygnasti og svikulasti

Sigmundur Davíð er lygnasti og svikulasti pólitíkus, sem ég hef spurnir af. Um það hef ég rakið ótal dæmi. Erlendis þekki ég ekki hliðstæðu. Alltaf jafn brattur, þótt hann hlaupi um með allt á hælunum. Móðgast, þegar spurt er um sambandsleysi orða og athafna. Býr til sífellt nýja orðaleppa til að fela fyrri orðaleppa. Telur sig ítrekað setja heimsmet. Haldinn sérstæðri útgáfu af andlegum sjúkdómi, sem gerir honum kleift að afneita öllu óþægilegu. Næst setur hann sig í guðatölu að hætti rómverskra keisara. Kjósendur eiga eftir að verða fyrir miklu tjóni, stöðvi Sjálfstæðisflokkurinn ekki harmleikinn.
Nýjasta newspeak er „spilahöll“

Síðast birti ég 18.3.2014

ORÐABÓK í Newspeak. Hér eru nokkrar viðbætur:

„300 milljarðar“ þýðir reiknivél.

„Reiknivél“ þýðir stærsta upplýsingaverkefni sögunnar.

„Hrægammar borga“ þýðir þú borgar.

„Sýnum pínu mannúð og mildi“ þýðir spörkum í hælisleitendur.

„Það er skylda okkar“ þýðir við komumst upp með það.

„Nú er það svo“ þýðir ég vildi að það væri svo.

„Samkvæmt alþjóðaskuldbindingum“ þýðir gerræði mitt.

„Róttæk rökhyggja“ þýðir stjórnlaust bull.

„Hagsmunaaðilar“ þýðir almenningur.

„Heimsmet“ þýðir vanefnt kosningaloforð.

„Forsendubrestur“ þýðir við borgum ekki.

„Almenn aðgerð“ þýðir sértæk aðgerð fyrir ríka.

„Starfsgetumat“ þýðir lækkun örorkubóta.

„Var í doktorsnámi“ þýðir náði ekki prófum.

„Skipulagshagfræðingur“ þýðir SDG viðskiptafræðingur.

„Rekstrarhagfræðingur“ þýðir Frosti viðskiptafræðingur.

„Ánægð með mótmæli“ þýðir ekki verður tekið mark á þeim.

„Spilahöll“ þýðir spilavíti
Stanzlausa heimsmetið

Skuldaniðurfærslan átti að vera upp á 300 milljarða eða „jafnvel hærri“, en er það ekki. Hún átti að koma strax, en er ekki komin enn. Hún átti að koma frá hrægammasjóðum, en kemur frá skattgreiðendum. Hún átti að vera almenn, en reynist vera sértæk. Hún átti að vera niðurfærsla, en er þó millifærsla. Ekkert stóðst af kosningaloforðum Framsóknar og Sjálfstæðisflokksins. Bjarni Benediktsson er rólegur yfir þessu, því kvótagreifar fengu milljarða frá sjúklingum og öryrkjum. Sigmundur Davíð Gunnlaugsson er rólegur yfir þessu, því að minni hans nær ekki til gærdagsins. SDG lifir í stanzlausu heimsmeti.
Bjarni búinn að vera

Mér finnst Bjarni Ben var eins konar næturvörður á vitleysingahæli. Gengur á eftir Framsókn og hreinsar upp eftir hana. Tekur ábyrgð á öllu, sem sagt er og gert. Ábyrgð á loforði Framsóknar um heimsmet í gjöfum til kjósenda. Á kröfunni um, að Evrópa verði ekki bara sett á ís, heldur sé einnig sparkað í hana. Fagnaði makrílklúðri Framsóknar og sparkaði líka í Noreg og Færeyjar. Rekur stefnu fylgiríkis Ný-Sovétríkjanna og Kína. Notar tækifærið í leiðinni að gauka millifærslum frá fátækum til ríkra, einkum kvóta- og ferðagreifa. Gerði þannig drauginn Davíð að leiðtoga lífs síns. Bjarni er búinn að vera.
Tveir og aftur tveir

Bók Guðrúnar Johnsen um hrunið er á ensku og vekur því athygli í alvöruheimi útlanda. Þar átta menn sig mun fyrr en í skotgröfunum hér. Í ljós er komið, að Bretar buðust ítrekað til að taka yfir IceSave löngu fyrir hrun. Davíð Oddsson og Geir H. Haarde neituðu og munu sæta því að vera taldir ofurbjánar landsins. Hvað sem endurritendur sögunnar segja hér heima. Menn skilja, að það tók bjánana hálft ár að fatta sumt af því, sem var að gerast. Eyddu svo öðru hálfu ári í að halda málinu leyndu, margfalda hrunið. Við föttum seint, trúum fagurgalanum, trúum nú á aðra loddara, Ólaf Ragnar og Sigmund Davíð.
Ekkert PR

Hef ímugust á PR-mönnum og spunakörlum, sem reyna að láta pólitíkusa líta sæmilega út. Skil þá samt, þetta er nauðsynleg vinna, gangi hún ekki út í öfgar. Skil þó ekki PR-ráðgjöfina, sem ráðherrarnir fá. Gunnar Bragi kastar fram tillögu um formleg viðræðuslit við Evrópu í stað þess að kæla málin. Sigurður Ingi klúðrar makríl-deilu á minnisstæðan hátt. Sigmundur Davíð lýgur sig út úr hverri lyginni með nýrri lygi, hverju „heimsmetinu“ á fætur öðru. Kristján Þór hamast á sjúklingum, Hanna Birna á hælisleitendum, Illugi á skólunum. Það er alls ekkert PR, samanlagt er þetta pólitískt sjálfsvíg.
Óþekkjanlegur flokkur

Bjarni Benediktsson er kominn með flokkinn langt frá hægfara íhaldi uppruna hans. Kominn með róttækan auðmannaflokk, sem misnotar galinn Framsóknarflokk til að efla völd greifa, einkum kvótagreifa. Kominn með flokk lyga og svika. Framsókn fær að leika lausum hala gegn því, að greifar fái dúsur, þegar fé er millifært fram og aftur. Flokkurinn er í höndum Bjarna að reyna að auka bil ríkra og fátækra og magna stéttaskiptinguna. Í staðinn fá Gunnar Bragi, Sigurður Ingi og Vigdís Hauks að sparka í allt og alla. Það er lið, sem á að vera í felum, alls ekki í útstillingunni. Brostinn er flótti í lið Bjarna.
Siðblinda Jóhönnustjórnar

Verstu mistök fyrri ríkisstjórnar, sem kennd er við Jóhönnu, voru að hreinsa ekki siðblindingja úr bönkunum. Alla ævi stjórnarinnar hömuðust bankabófar við að níðast á fólki með öllum brögðum úr bókinni. Neituðu að viðurkenna dómsúrskurði og fóru í hvert prófmálið á fætur öðru. Þannig voru lán kýld upp úr öllu valdi. Ríkisstjórnin átti að reka alla bankstera, en gerði ekki. Fjöldi manns varð ranglega gjaldþrota vegna fattleysis stjórnarinnar. Fyrir bragðið urðu til samtök almennings, sem að lokum gengu af siðblindri stjórn dauðri. Síðan var kosið og kjósendur leiddu margfalt verri bófa til valda.
Harmur sameinar þjóð

Gefum meistara Guðbergi Bergssyni orðið: „Sjálfsmyndin er eins og hún hefur alltaf verið. Ísland er einangrað land og þess vegna hefði verið sálrænt séð gott að við borguðum þetta ekki. Við einangruðumst og stæðum saman og við munum aldrei falla. Þegar Rómverjar réðust inn í Spán voru þorp eða bæir sem vildu ekki gefast upp, heldur falla allir en að gefast upp. Eins með þessa þjóð, þessi þjóð hefði bara tekið því mjög vel. Allt í lagi, þetta hefur komið fyrir okkur, þetta er okkar sjálfskaparvíti, nú stöndum við saman og verðum eins og áður var. Þegar skip fórst tók öll þjóðin þátt í harminum. Það sem sameinaði þjóðina var harmurinn. Þetta mundi líka sameina þjóðina ef hún myndi ekki borga, einangrast og standa bara með sjálfri sér. Vera ekkert að hugsa um það hvaða álit hinn stóri heimur hefur á okkur. Stóri heimurinn hugsar ekkert mjög mikið um okkur.“
Gott framsal fullveldis

Sorglegasta skoðanakönnun um langt skeið er sú, sem sýnir, að 70% Íslendinga eru andvígir framsali valds til fjölþjóðastofnana. Afsalið er þó það bezta, sem komið hefur fyrir þjóðina um áratugi. Aðild að evrópskri fríverzlun fól í sér valdaafsal, sem gerði þjóðina ríka. Framhald þess er í Evrópska efnahagssvæðinu. Það sendir hingað straum af lögum og reglum, sem við gerum smám saman að okkar eigin. Í gerræðisríkjum á borð við Ísland og Úkraínu er það brýnt. Íslenzkir pólitíkusar taka sitt heimagerða gerræði og ofbeldi fram yfir innflutt lýðræði. Því meira framsal fullveldis, því betra Ísland.
Martröð Flokksins

Davíð Oddsson er martröð Sjálfstæðisflokksins. Ferillinn einstæður, dýrasti Íslendingur allra tíma. Einkavinavæddi bankana, gaf leyfi á IceSave og setti Seðlabankann á hvolf. Ætli hann hafi ekki alls kostað þúsund milljarða. Enn stjórnar hann flokknum. Með því að kalla ráðherra hvern fyrir sig á teppið og með tilskipunum í leiðara og staksteinum. Þvingar Bjarna til að þjónusta tudda Framsóknar. Flokkurinn á ekki séns í að endurheimta neitt fylgi meðan myrkur Davíðs grúfir yfir. Getuleysi í fjármálum loðir fast frá hruni. Gamli stórflokkurinn er varanlega breyttur í hóp sérvitringa hins róttæka teboðs.
Dýrlingurinn mætir

Siðblindingjar Íslands eru ekki nógu margir til að fylla Hörpu. Fyrirlestur dæmda glæpamannsins Jordan Belfort hefur verið fluttur úr Hörpu í Háskólabíó vegna dræmra undirtekta. Aðstandendur heimboðsins hlupu í felur og nú situr Jón Gunnar Geirdal með svartapéturinn. Fyrirlesturinn verður haldinn 6. maí og kostar 50.000 krónur sætið. Belfort mun kenna tækni við svik og svindl og hlusta eftir ábendingum frumlegra frumherja á Íslandi. Belfort er dýrlingur bankabófa og annarra siðblindingja. Enda virkuðu féflettingar hans vel til skamms tíma. Búast má við, að efnilegustu bófar landsins muni mæta í bíóið.
Krónan er myllusteinn

Íslandi er þessa daga stjórnað af fúskurum, sem kunna ekki manngang fjármála og efnahagsmála. Þeir halda, að krónan hafi bjargað landinu. Þvert á móti gagnaðist hún aðeins kvótagreifum, aðrir sættu óbættu tekjuhruni. Enn er hún í gjörgæzlu. Orka fúskaranna fer í að vernda hana, sjá gjaldeyrishöft. Erum ekki búin að bíta úr nál hrunsins. Engin leið opnaðist úr krónugildrunni. Ekkert frambærilegt plan er um afnám gjaldeyrishafta. Afturkarlarnir fluttu okkur í ástand, sem var fyrir Viðreisn. Gengi krónunnar er meira eða minna handstýrt í Seðlabankanum. Og krónan er endalaus myllusteinn um háls okkar.
Hægri jarðhræringar

Evrópusinnar eru án efa fjölmennir í hópi þeirra, sem segjast ekki lengur kjósa Sjálfstæðisflokkinn. Verði stofnaður hófsamur hægri flokkur, hverfa einhverjir til viðbótar, kannski 5% kjósenda. Þá getur Flokkurinn komizt niður í 15% fylgi, enda orðinn of róttækt teboð fyrir flestra smekk. Fari Evrópusinnar til fylgis við Bjarta framtíð, getur sá flokkur farið upp í 25% fylgi, orðið burðarás hægra megin á miðju. Framsókn er orðinn æstur flokkur að hætti fasista og á varla afturkvæmt til mannheima. Hægri öfgajaðarinn er þá tvíþættur og gæti léttilega sameinazt í 25% fylgi Sameinaðra Fáráðlinga.
Fátækir styrkja ríka

Öðrum þræði er leiðrétting skulda flutningur peninga frá fátækum til ríkra. Loddarinn segir, að verið sé að hlynna að þeim, sem voru hafðir útundan hjá síðustu ríkisstjórn. Í samræmi við annað er, að silfurskeiðungar hefur áhuga á að bæta stöðu annarra silfurskeiðunga. Afleiðingin er, að minna er aflögu til velferðar en verið hefði. Er þú yfrið nóg búið að þrengja að henni á alla vegu. Dæmigerð hægri öfgastjórn með auðgreifa að skjólstæðingum. Þeim, sem Sigmundur Davíð og Bjarni Benediktsson telja jafningja sína. Í tæpt ár hefur fjármagn verið flutt upp píramídann og stéttaskiptingin verið hert.
Erum við hrægammar?

Loddarinn segir okkur, að við getum sem eigendur séreignasparnaðar hlaupið í skarð hrægamma og leiðrétt skuldir okkar. Hvernig fær almenningur sér þennan margumtalaða séreignasparnað, sem er lykillinn að himnaríki heimsmethafans? Loddarinn segir okkur líka, að við getum sem skattgreiðendur hlaupið í skarð hrægamma og leiðrétt skuldir okkar. Hvernig stendur á, að tilfærsla peninga frá almenningi til vel stæðra er lykillinn að himnaríki heimsmethafans? Er ekki almannafé betur varið í velferðina? Mér sýnist hugarheimur loddarans snúast um, hvernig hægt sé að bæta hag silfurskeiðunga og súkkulaðidrengja.
Skjaldborgin var heimsmetinu skárri

Heimsmet Sigmundar Davíðs er blaðra, sem loftið hefur lekið úr. Komin eru ný loforð, sem eru brot af kosningaloforði. Nýju loforðin snúast um, að í stað hrægamma borgi skattgreiðendur, svo og skuldunautar sjálfir. Lengi var þetta farsi og nú hann orðinn harmleikur. Erfitt verður fyrir heimsmetshafann að telja þér trú um, að þessi útkoma sé í lagi. Oft hafa pólitíkusar gripið til flugelda til að dylja staðreyndir, en fæstum dylst, að blaðran er sprungin. Niðurstaðan er einfaldlega, að illræmd skjaldborg Jóhönnu Sigurðardóttur var mikilvægari og vitlegri en fjölbreytt heimsmet loddarans Sigmundar Davíðs.
Sjá hér hvað illan enda

Hrun ríkisstjórnarinnar sést bezt af fylgistölum kannana í Reykjavík. Einu sinni var Sjálfstæðisflokkurinn 50% flokkur í Reykjavík og átti lengst af meirihluta í borgarstjórn. Núna hefur hann innan við fjórðung. Þetta litla fylgi sést í hverri könnun á fætur annarri. Framsókn má líka muna fífil sinn fegurri. Er að deyja í borginni, fær 2-3% atkvæða. Flokkar, er lofa villt og galið og standa ekki við neitt, hanga um síðir í eigin snöru. Fyrsta færi til að refsa þeim er í kosningunum í vor. Að minnsta kosti eru Reykvíkingar þegar búnir að ákveða sig: „Sjá hér hvað illan enda ótryggð og svikin fá.“
Meðvirkir og samábyrgir

Erlendis hafa hefðbundnir fjölmiðlar áhrif. Þeir kanna innihald fullyrðinga pólitíkusa og taka þá í nefið, fari þeir með fleipur. Siðblindir loddarar að hætti Sigmundar Davíðs þekkjast ekki á Vesturlöndum. Menn ýkja að vísu og eru óhóflega bjartsýnir, samt varla án sambands við veruleika. Hér trassa fjölmiðlar að fylgja eftir spurningum sínum. Gera sig þannig meðvirka og samábyrga. Hér halda pólitíkusar sig geta bullað í drottningarviðtölum án eftirkasta. Blogg og fésbók koma að vísu fljótt að nokkru í eyðu fjölmiðla. Frumkvæði fjölmiðla væri eðlilegra, en þeir hafa glatað frumburðarréttinum.
Flýið ef þið getið

Nýjasta orðið í Newspeak stjórnvalda er „hagsmunaaðilar“. Með því á Birgir Ármannsson við almenning, sem hefur komið undirskriftum um þjóðaratkvæði upp í 52.000 manns. Þetta eru hagsmunaaðilar að mati þingflokksformanns þess flokks, sem lengst gengur í sérhagsmunagæzlu. Svo er nú komið fyrir okkur, að pólitíkusar tala nautaskít og forsætis segir aldrei satt orð. Auðvitað er þetta í boði þeirra kjósenda, sem fyrir tæpu ári leiddu höfunda hrunsins inn í helgidóminn. Ísland er bananalýðveldi þræla, illræmt um Vesturlönd. Með ráðherra, sem spanna frá fíflsku yfir í fólsku. Flýið land, ef þið getið.
Fjallið skókst og fæddi mús

Í stað 300 milljarða króna strax frá hrægömmum fær fólk 20 milljarða seint frá skattgreiðendum. Tæplega 300 þúsund á heimili, en ekki fjórar milljónir. Það er nýjasta loforðið í skuldaleiðréttingu, ári eftir að það var fyrst sett fram sem bólgið kosningaloforð. Sem fyrr er þetta loforð, enginn tékki í pósti er væntanlegur næstu mánuði. Heldur er þetta slappt miðað við fyrri ríkisstjórn. Og afleitt miðað við kotroskin loforð núverandi stjórnarflokka. En þannig er íslenzk pólitík afturkallanna. Mikið loft og mikið skraut og miklir útreikningar utan um fjallið mikla, sem tók jóðsótt og fæddi mús.
Allir vondir við okkur

Óskaplega eru allir vondir við litlu, sætu og góðu Íslendingana. Norðmenn og Færeyingar sparka í okkur vegna makríls, Bandaríkjamenn vegna hvalveiða. Rússar valda þvílíkum vandræðum, að utanríkis vor þurfti til Úkraínu til að hvetja fólk til dáða. Ill reynast öll mikilvægu ríkin í frægu Norðvesturráði forseta vors. Harmþrungin ofurþjóð einangrast í bláeygri eigingirni. Viljum frið til að kúga Grænlendinga. Höfnum Evrópu, sem veit of mikið um Davíð. En trúum á bófa í Kína og olíufursta Persaflóa, er heimurinn fyrirlítur. Viljum bara fá allt fyrir ekkert. Allir aðrir neita að skilja svo einfalt atriði.
Þrefaldir raunvextir

Í samanburði við Danmörku eru raunvextir þrefalt of háir hér á landi. Þar eru raunvextir um 1,5%. Virðist hæfilegt, því að efnahagur þjóða batnar ekki mikið hraðar. Hér eru raunvextir hins vegar 4,5%, þrefalt hærri. Engin leið er að ímynda sér, að vöxtur þjóðarbúsins standi undir slíku. Þetta er gróf mynd af flóknum dæmum, en ætti þó að vera nærri lagi. Erfitt er að úskýra, hvernig standi á þessu rugli. Líklega skiptir mestu máli skortur á samkeppni banka. Til að fá vit í samskipti skuldara og lánara, þurfum að greiða fyrir erlendum bankaútibúum, taka upp evru og koma okkur inn í Evrópusambandið.
Þríeyki í skítkasti

Hanna Birna Kristjánsdóttir, Gísli Freyr Valdórsson og Þórey Vilhjálmsdóttir bönnuðu rekstrarstjórn stjórnarráðsins að kíkja í tölvupóstinn sinn. Aðrir starfsmenn innanríkisráðuneytisins leyfðu það. Því er ljóst, að hinn frægi leki úr ráðuneytinu kom frá Hönnu Birnu og aðstoðarfólki hennar. Lekinn fólst í rangfærslum um hælisleitanda til að koma á hann höggi. Plaggið var samið af Guðmundi Örvari Bergþórssyni lagatækni, en ekki er vitað, hverju þríeykið bætti við. Fjölmiðlar birtu svo róginn án þess að geta heimilda og tóku ábyrgðina á sínar herðar. Hanna Birna varð svo margsaga um ógeð sitt.
Leitið í eigin vösum

Aðgerðir í þágu skuldara íbúðalána verða sáralitlar í samanburði við gefin kosningaloforð. 300 milljarðar eða „jafnvel hærri“ upphæðir verða alls ekki sóttar í vasa hrægamma og vogunarsjóða. 80 milljörðum má fólk leita að í eigin vösum, millifæra úr sínum eigin séreignasparnaði, sé hann til. Aðrir 80 milljarðar felast í lækkun höfuðstóls skulda, sem kemur fram í greiðslum á löngum tíma. Ríkissjóður borgar og eigendur stofnana, sem afskrifa, aðallega ríkissjóður. Það eru skattgreiðendur, sem borga þetta á löngum tíma. Þetta er sama niðurstaða og gleðigjafinn Sigmundur Davíð lýsti í nóvemberlok.
Öxnadalsheiði

Frá Silfrastöðum í Skagafirði að Bakkaseli í Öxnadal.

1244: Eyfirðingar komu til liðs við Kolbein unga Arnórsson um Öxnadalsheiði. 1253: Eyjólfur ofsi Þorsteinsson fór um heiðina til Flugumýrarbrennu í Skagafirði. Síðar sam ár fór Gissur Þorvaldsson um heiðina með herflokk í aðför að Eyjólfi ofsa. Aðra herför fór Gissur um heiðina árið eftir.

Ytri-Kot í Norðurárdal hétu upphaflega Þorbrandsstaðir eftir landnámsmanninum. Hann var góður heim að sækja, svo sem segir í Landnámu. Lét hann á bæ sínum “gera eldhús svo mikið, að allir þeir menn, sem þeim megin fóru, skyldu þar bera klyfjar í gegnum og vera öllum matur heimill.”

Förum frá Silfrastöðum gamla veginn austur Norðurárdal og yfir gömlu brúna á Norðurá við heiðarsporð Öxnadalsheiðar. Förum síðan línuveg austur heiðina og niður brekkurnar ofan við Bakkasel.

25,9 km

Skagafjörður, Eyjafjörður

Nálægar leiðir: Hörgárdalsheiði, Hraunárdalsheiði.

Skrásetjari: Jónas Kristjánsson

Heimild: Herforingjaráðskort
Öxnadalsdrög

Frá Blómsturvöllum við Skjálfandafljót að vegamótum Gæsavatnaleiðar.

Bárðargötu er hér lýst í fimm dagleiðum. Nyrsta leiðin er hér kölluð Réttartorfa. Næst koma Öxnadalsdrög. Síðan Vonarskarð. Þá kemur Hamarskriki. Og loks Fljótsoddi. Réttartorfuleiðin hefst við Svartárkot á Mývatnsheiðum og Fljótsoddaleiðin endar við Miklafell á Síðumannaafrétti. Í þessari útgáfu er ekki gert ráð fyrir, að Bárður hafi farið yfir Hverfisfljót uppi við jökul, sem þó er eins líklegt. Gnúpa-Bárður nam Bárðardal og bjó að Lundarbrekku. Fann, að sunnanáttir voru hlýrri og þurrari en norðanáttir. Því ætlaði hann, að betri lönd væru sunnanlands. Sendi syni sína suður á góunni að kanna það. Þeir fundu gróður í Vonarskarði á þessum kalda árstíma. Þarnæsta vor lét hann hvert húsdýra sinna bera byrðar suður yfir og nam allt Fljótshverfi.

Byrjum á jeppaslóð, sem liggur með Skjálfandafljóti austanverðu, á gatnamótum, þar sem þverleið liggur niður að skálanum Blómsturvöllum við fljótið. Við erum á heiðinni í 730 metra hæð. Við förum suður slóðina um Kvíslárbotna, áfram suður Miðdrag og Surtluflæðu. Þar sveigir slóðin meira til suðvesturs og mætir Gæsavatnaleið í 800 metra hæð.

36,2 km

Þingeyjarsýslur

Skálar:

Blómsturvellir: N65 04.836 W17 29.764.

Jeppafært

Nálægir ferlar: Réttartorfa, Vonarskarð.

Nálægar leiðir: Biskupaleið, Suðurárhraun, Ódáðahraun, Gæsavötn, Kambsfell.

Skrásetjari: Jónas Kristjánsson

Heimild: Útivistarkort
Öxarfjörður

Frá Snartarstöðum í Öxarfirði að Syðri-Bakka í Kelduhverfi.

Þetta er tengileið milli Kelduhverfis og leiða um Melrakkasléttu. Önnur leið að fjallabaki er kennd við Þverárhyrnu. Öxarfjörður er þurr og mjög gróin sveit, víða skógi vaxin frá fornu fari, notaleg að sumarlagi. Núparnir einkenna landslagið. Í Öxarnúpi er Grettisbæli, þar sem talið er, að Grettir hafi falizt. Mestur hluti þessarar leiðar er með þjóðvegi.

Förum frá Snartarstöðum með þjóðvegi 85 suður Öxarfjörð. Förum um Presthólahraun og Núpasveit, vestan við Valþjófsstaðafjall, framhjá fiskeldi Silfurstjörnunnar við Núpsvatn, meðfram Brunná undir Öxarnúpi. Förum að þjóðvegi 867 yfir Öxarfjarðarheiði, förum hann til austurs einn kílómetra að rétt neðan við Sandfellshaga. Þaðan förum við suður hjá eyðibýlunum Skeggjastöðum og Lækjardal, yfir Brunná og um Tunguhólma, upp á veg 865 að Hafrafellstungu. Förum nokkra tugi metra eftir þeim vegi til vesturs, og síðan áfram suður að Smjörhóli vestan Hafrafells og austan Smjörhólsfells. Sunnan Smjörhóls beygjum við til vesturs niður að Ferjubakka við þjóðveg 85. Þaðan er stutt leið með þeim vegi að brúnni á Jökulsá á Fjöllum. Við förum yfir brúna og fylgjum þjóðvegi 85 um Kelduhverfi, framhjá afleggjara að Tóvegg og Ávegg. Höldum síðan beint norður frá þjóðveginum að Bakkahlaupi og síðan norðvestur með hlaupinu, um Teigjur milli hlaupsins og Skjálftavatna. Förum norður og vestur fyrir Skjálftavötn og komum þar á slóð um eyðibýlið Þórunnarsel að Syðri-Bakka við Bakkahlaup.

55,3 km

Þingeyjarsýslur

Jeppafært

Nálægir ferlar: Klíningsskarð, Rauðhólar, Þverárhyrna, Öxarfjarðarheiði, Hafrafellsleið, Hljóðaklettar, Keldunesheiði.

Nálægar leiðir: Vellankatla, Beltisvatn, Hólaheiði, Hólsstígur, Ærlækjarsel, Urðir, Súlnafell, Hestatorfa, Dettifossvegur, Hrútafjöll, Bláskógavegur, Krossdalur.

Skrásetjari: Sæmundur Eiríksson

Heimild: Sæmundur Eiríksson